Is net wit mans verdienstelik genoeg om leiers te word? | Netwerk24
John Steenhuisen, nuut verkose DA-leier, se gedeeltelike aanhaling van Martin Luther King jr. in sy aanvaardingstoespraak die afgelope naweek is 'n voorbeeld van Alt-Right-retoriek. Foto: Felix Dlangamandla
Is die DA en John Steenhuisen, sy nuwe leier, besig om nader aan die Alt-Right te beweeg? Christi van der Westhuizen skryf oor dié party se terugkeer na gegriefde wit man-retoriek.
Soos wat die laaste syfers in die historiese Amerikaanse verkiesing stadig maar seker instroom, tref dit 'n mens weer hoe gepolariseerd politiek in hierdie tydsgewrig is. In die VSA, maar ook elders, insluitend in Suid-Afrika. Die pas afgelope konferensie van die DA wys die amptelike opposisieparty is ook in die greep van hierdie tendens.
Die uitslag van verlede jaar se nasionale verkiesing het gewys kiesers het meer na die ekstreme kante van die politieke spektrum beweeg, terwyl die middelgrond gekrimp het. Die DA se klein inkrimping in daardie verkiesing het die sogenaamde "klassieke liberale" die spierkrag gegee om die party se beleidsrigting oor ras handomkeer te verander.